#Sleutelgedagtes: Kinders leer soos hulle leer |
algoagemeenskapskerk / 04/09/2017
Hierdie is 'n baie interessante onderwerp en beslis iets om oor na te dink wanneer dit kom by Sondagskool, Kinderkerk en Jeug.
Ons wil tog graag hê dat ons kinders die maksimum moet leer tydens 'n Sondagskool les of 'n Jeugaand, maar maak ONS as leiers dit vir hulle moontlik? Elkeen van ons het 'n dominante leerstyl (nie alle professionele persone stem egter hiermee saam nie) wat in ons aanbiedingstyle of lesse weerspieël word. Die 'probleem' is egter dat jy met 'n groot groep kinders voor jou sit wat NIE jou leerstyl deel nie, en omdat jy nie hulle leerstyle akkomodeer nie 'verloor' jy hulle baie keer tydens 'n les.
Onthou altyd: kinders MOET skooltoe gaan, maar kinders moet Sondagskool, Kinderkerk en Jeug toe WIL kom, en DAAROM is dit belangrik dat ons hulle so ver as moontlik moet akkomodeer sodat hulle WIL terugkom, OMDAT hulle so baie leer!
Daar is klomp materiaal oor die verskillende leerstyle beskikbaar en ons wil julle regtig uitdaag en aanraai om bietjie 'selfondersoek' te gaan doen. Vul 'n vraelys in en identifiseer jou dominante leerstyl, evalueer dan jou lesse na aanleiding van jou leerstyl en kyk of jy genoeg voorsiening maak vir die ander leerstyle en nie net vir jou eie nie.
Die volgende is uittreksels uit artikels op Maroela Media – die skakels verskyn hieronder:
"Mense leer nie net teen verskillende tempo's nie, maar ook op verskillende maniere. Daar is studente wat beter leer wanneer onderwysers alles op die bord skryf. Ander leerders verkies om te luister, terwyl ander weer daarvan hou om in groepies te sit en 'n vraag te bespreek. Dan is daar ook leerders wat op hul beste leer as hulle sit en luister en die leerstof in die vorm van prentjies en krabbels in hul notaboeke vaslê. Hierdie individuele voorkeure word leerstyle genoem."
"Leerstyle word oor die algemeen in drie kategorieë opgedeel: visuele leerders, wat moet sien om te kan leer, ouditiewe leerders, wat moet hoor om te kan leer en taktiele of kinestetiese leerders, wat verkies om te leer terwyl hulle doen. Daar word beweer 65% van alle leerders is visueel, 30% ouditief en 5% kinesteties." – http://maroelamedia.co.za/goeiegoed/ouerskap/toets-so-jou-kind-se-leerstyl/
Wanneer jy jou kind se primêre leerstyl ontdek het, is dit belangrik om dit te koester. Jy moet egter ook die ontwikkeling van die ander leerstyle aanmoedig sodat jou kind makliker kan aanpas in leeromgewings en -situasies wat nie noodwendig sy gekose leerstyl ondersteun nie. http://maroelamedia.co.za/goeiegoed/ouerskap/ontdek-jou-kind-se-leerstyl/
Hier is so paar skakels wat jy gerus kan volg en jouself bietjie op hoogte bring van die verskillende leerstyle sodat jy die kinders in jou groepe beter kan help. Onthou 'n mens is nooit te oud om te leer nie, en as jy ophou leer dan stagneer jy, en DIT kan ons NIE in ons Jeugbedienings bekostig nie!